**PRIOPĆENJE ZA MEDIJE**

Zagreb, 14. lipnja 2023. godine

**DOBITNICI NAGRADE NOVA PLOČA ZA 2023. GODINU SU GABI NOVAK, MIŠO KOVAČ, ZRINKO TUTIĆ, MENART, DANCING BEAR I HIT RECORDS**

**Nova ploča** – godišnja nagrada koju dodjeluje **Hrvatska diskografska udruga** za izuzetan doprinos te promicanje značaja hrvatske glazbene industrije, te bitan i prepoznatljiv uspjeh u ostvarivanju ciljeva Hrvatske diskografske udruge – ove godine pripala je **Gabi Novak, Miši Kovaču**, **Zrinku Tutiću**, te diskografskim kućama **Menart, Dancing Bear** i **Hit Records.**

Svaki od dobitnika svojim je djelovanjem utjecao na razvoj hrvatske diskografije i glazbene industrije uopće, te na prepoznavanje doprinosa glazbe u okviru kulture.

Svojim dugogodišnjim glazbenim radom, predanošću i ulaganjima u glazbu, ovogodišnji dobitnici doprinijeli su promociji glazbene umjetnosti i ostavili traga u bogatoj hrvatskoj glazbenoj baštini.

**Gabi Novak** jedna je od najpriznatijih pjevačica šlagera na području Hrvatske i regije i višestruka dobitnica glazbenih priznanja, a tijekom svoje bogate karijere može se pohvaliti i nastupom u duetu s Louisom Armstrongom.

**Mišo Kovač** najtiražniji je izvođač ovih prostora s više od 20 milijuna prodanih ploča. Svoju popularnost stekao je emotivnim i zabavnim melodijama mediteranskog melosa, a svojom popularnošću, karizmom i uspjesima stekao je status istinske glazbene legende.

**Zrinko Tutić** kao jedan od najznačajnijih skladatelja i producenata, vlasnik diskografske kuće Tutico, jedan od osnivača diskografske nagrade Porin i dugogodišnji član Hrvatske diskografske udruge, tvorac je mnogobrojnih hitova te je stvorio neke od najznačajnijih hrvatskih izvođača.

Osnovana 1997. godine, diskografska kuća **Menart** je već više od dva desetljeća među najutjecajnijim izdavačima u Hrvatskoj i regiji, s preko 5000 snimaka i 500 albuma u katalogu, a ima i licencu za zastupanje jedne od tri najveće diskografske kuće na svijetu – **Sony Music.**

**Dancing Bear** jedna je od prvih i vodećih diskografskih kuća u Hrvatskoj i regiji sa snažnim internacionalnim katalogom i probranim domaćim izdanjima. Također, ekskluzivni je licencni zastupnik jedne od vodećih diskografskih kuća na svijetu – **Warner Music**. Pored navedenog, Dancing Bear je osnovao i Dancing Bear Publishing, koji uz domaće autore zastupa i impozantni katalog Warner Chappell Music na području Hrvatske, Bosne i Hercegovine, Sjeverne Makedonije i Albanije.

Ove godine izdavačka kuća **Hit Records,** na čelu s Miroslavom Rusom, slavi svoj 20. rođendan. U ova dva desetljeća, koliko dugo traje njihova glazbeno-izdavačka priča, Hit Records je okupio brojna poznata imena pop, rock i zabavne glazbe iz Hrvatske i regije, poput Tonyja Cetinskog, Vesne Pisarović, Toše Proeskog, Zorice Kondže i Rišpeta, iznjedrivši rado slušane pjesme.

Nagrada Nova ploča osnovana je 2020. godine na obljetnicu obilježavanja 25 godina postojanja **Hrvatske diskografske udruge (HDU)** kako bi se odalo priznanje istaknutim pojedincima i institucijama koji su svojim djelovanjem dali izniman doprinos u promociji značaja hrvatske glazbene industrije i djelovanja Udruge. Imena dobitnika nagrade Nova ploča objavljuju se svake godine na datum 14. lipnja, kada Hrvatska diskografska udruga obilježava svoj dan.

**Povjerenstvo za dodjelu** ovogodišnjih nagrada činili su **Mirjana Matić, Siniša Bizović, Zlatko Turkalj Turki, Hrvoje Markulj i Dubravka Tomeković Aralica.** Odluku o dobitnicima nagrade Nova ploča za 2023. godinu jednoglasno je usvojio Upravni odbor Hrvatske diskografske udruge.

Svečana dodjela nagrade Nova ploča održat će se u Zagrebu **krajem godine**.

Više o nagradi Nova ploča i ovogodišnjim dobitnicima možete pronaći na [**posebnoj stranici HDU-a posvećenoj nagradi**](https://hdu.hr/nova-ploca-2023/).

**O Hrvatskoj diskografskoj udruzi:**

Hrvatska diskografska udruga – HDU IFPI Croatia osnovana je s ciljem i zadaćom zastupanja i promicanja interesa hrvatske diskografske industrije, odnosno glazbene djelatnosti uopće, unapređivanja i promicanja zakonodavne djelatnosti na području autorskih i srodnih prava, kao i na drugim pravnim područjima koja izravno ili neizravno utječu na djelatnost diskografa ili njihovu djelatnost reguliraju.

**Dodatne informacije:**

*Maja Vidmar Klarić*

*Voditeljica ureda*

*HDU – Hrvatska diskografska udruga  
Ulica kneza Borne 5, 10000 Zagreb, Hrvatska*[maja.vidmar@hdu.hr](mailto:maja.vidmar@hdu.hr)

M: 099 257 6337

*Emilia Giacometti*

*Asistent za komunikacije i medije*

*HDU – Hrvatska diskografska udruga  
Ulica kneza Borne 5, 10000 Zagreb, Hrvatska*Tel: +385 (0)1 3668 161

[www.hdu.hr](http://www.hdu.hr/)